Tehy

**TOIMINTAKERTOMUS VUODELTA 2013**

TEHYN PORIN SEUDUN YKSITYISALOJEN AMMATTIOSASTO RY

AO 254

**Tehy**

**JOHDANTO**

Tehyn Porin seudun yksityisalojen ammattiosasto ry:n (ao 254) tarkoituksena on toimia Porin seutukunnan alueella yksityissektorilla toimivan sosiaali- ja terveydenhuollon järjestäytyneen henkilöstön edunvalvojana. Pyrimme kartoittamaan yksityisalojen työsuhteisiin liittyviä ongelmia, pohtimaan niiden ratkaisua ja ehkäisemään näitä ongelmia. Keinoina vaikuttaa jäsentensä työolojen selvittämiseen, ylläpitämiseen ja kehittämiseen ammattiosasto käyttää tiedottamista ja koulutusta. Liiton tarjoamia edunvalvonnan mahdollisuuksia hyödynnetään lisäksi työsopimus-, työehtosopimus- ja muissa lainsäädäntöön liittyvissä asioissa. Tavoitteenamme on tukea jäseniämme kaikissa työhön liittyvissä asioissa siinä määrin, kuin se on liiton ohjeiden ja linjausten sekä ammattiosaston toimintavaltuuksien mukaista.

Ammattiosasto järjestää myös virkistystoimintaa jäsenilleen. Virkistystoiminta ei kuitenkaan ole ammattiosaston ensisijainen toimintamuoto, vaan lähinnä jäsenten työkykyisyyttä ja työhyvinvointia tukevaa.

Vuonna 2013 ammattiosasto on toiminut järjestelmällisesti tarkoituksensa ja tavoitteidensa mukaisesti. Jäsenten toiveita ja tarpeita on kuultu ja niitä pyritty myös toteuttamaan aina kun se on ollut mahdollista. Vuonna 2013 on pyritty tukemaan henkilöstömäärältään pienissä työpaikoissa työskenteleviä, jotta nämä ovat voineet saada ammattiosastosta tukea ja apua työolojensa ja työsuhde-etujensa kohentamiseen. Suurissa työpaikoissa on usein tarjolla sellaisia työntekijöitä koskevia etuuksia, joita pienissä yrityksissä ei edes voida tarjota. Suurissa työpaikoissa eivät etuudet ole kuitenkaan sidottuja järjestäytymiseen. Toisaalta suurissa työpaikoissa on omat haasteensa jopa järjestelmällisine työntekijöiden etua rikkovine toimintamalleineen, kun taas pienissä työpaikoissa edunvalvonnassa selvitettävät ongelmat pohjautuvat toisinaan pelkkään tiedon puutteeseen. Ammattiosasto on pyrkinyt toimimaan asianmukaisesti ja tasapuolisesti kaikissa erilaisissa tilanteissa huolimatta jäsenen työpaikkojen koosta tai käytettävissä olevista muista mahdollisuuksista.

**TOIMINNAN JOHTAMINEN**

**Hallitus**

Ammattiosaston hallitukseen on vuonna 2013 kuuluneet seuraavat henkilöt:

Puheenjohtaja Jaana Sävel

Varsinaiset jäsenet: Marjaana Lammi (varapuheenjohtaja), Kristiina Laiho (taloudenhoitaja), Mirka Silmu (jäsensihteeri), Eeva Mäkinen (aik. Honkanen)

Varajäsenet: Jaana Korkiamäki-Villanen, Eerika Reunanen (sihteeri), Johanna Rinne, Minna Kalliomaa (kevätkokoukseen 2013 asti), Sari Hirviaho (kevätkokouksessa edellisen tilalle valittuna)

Hallituksessa ei ole ollut erillisiä työvaliokuntia tai muita ryhmittymiä. Kaikki hallitusjäsenet, sekä varsinaiset että varajäsenet, ovat olleet kutsuttuna jokaiseen vuoden 2013 kokoukseen.

**Hallituksen kokoukset**

Hallitus on kokoontunut vuoden 2013 aikana yhteensä seitsemän (7) kertaa. Kokoontumiset on pyritty järjestämään hallituksen jäsenten työpaikoilla sen mukaisesti, mikä on ollut kulloinkin mahdollista. Ammattiosaston luottamushenkilöiden on ollut mahdollista osallistua kokouksiin, poislukien jäsenluetteloiden käsittelyt ja jäsenyysanomukset.

Päiväys Kokouspaikka Paikkakunta Osallistujia

7.1.2013 Porin Lääkäritalo Pori 8

25.2.2013 Mehiläinen Pori 8

18.3.2013 Mehiläinen Pori 4

2.-4.4. sähköpostikokous 8

19.9.2013 Mehiläinen Pori 6

17.10.2013 Ruskalinna Pori 6

9.12.2013 Mehiläinen Pori 6

18.3. kokouksessa oli mukana järjestöasiantuntija Riitta-Liisa Marjamäki.

19.9. kokoukseen osallistui myös yksi luottamushenkilö hallituksen ulkopuolelta.

Hallituksen kokouksissa on käsitelty ajankohtaisasioiden lisäksi jäseniltä tulleet kysymykset, selvitys- ja kannanottopyynnöt, korvausanomukset ja jäsenaloitteet. Samoin kokouksissa on käyty läpi ammattiosaston yleistä toimintaa, yhteistyömahdollisuuksia muiden ammattiosastojen kanssa sekä jäsenistön kasvattamisen mahdollisuuksia. Liiton antamat ohjeet, linjaukset ja pyynnöt on käsitelty ajankohtaisesti, samoin liitolta, sen jäsenjärjestöiltä, kattojärjestöltä (STTK) tai muilta tullut posti ja muu info.

**JÄSENISTÖ**

Jäsenistöön kuuluu Porin seutukunnassa työskenteleviä yksityisaloilla toimivia sosiaali- ja terveydenhuollon koulutuksen saaneita ammattilaisia. Vuoden 2013 lopussa ammattiosastossa oli 365 jäsentä. Ammattiosaston jäsenyyden päättymisen syynä oli yhtä usein ammattiosaston vaihtaminen (19 hlöä) kuin liiton vaihtaminen (18). Samoin ammattiosastoon liittyneistä lähes sama määrä vaihtoi ammattiosastoa kuin liittyi liittoon ihan uutena jäsenenä. Jäsenmäärä kokonaisuudessaan nousi hieman, vuoden lopussa ammattiosastossa oli 9 jäsentä enemmän kuin vuoden alussa. Luottamushenkilöitä ammattiosastossa oli yhteensä 11, mikä on kaksi enemmän kuin vuotta aiemmin. Yhdyshenkilöitä oli kaikkiaan 12, eli yksi enemmän kuin vuotta aiemmin.

Jäsenistö jakautui seuraavasti (sukupuoli, TES, ammattinimike):

|  |  |
| --- | --- |
| naisia  miehiä | 95 %  5 % |
| SOS-TES  TP-TES  hammas-TES’it  muut | 35 %  29 %  8 %  28 % |
| sairaanhoitajat  lähihoitajat  fysioterapeutit  hammashoitajat, suuhygienistit  ohjaajat  ”muut, ei-määritellyt”  muita (alle 10 per ammattinimike) | 24 %  16 %  10 %  6,5 %  4 %  12 %  27,5 % |

**AMMATTIOSASTON KOKOUKSET**

Ammattiosaston sääntömääräinen kevätkokous pidettiin 16.4.2013 Satakunnan Syöpäyhdistys ry:n tiloissa Porissa. Mukana oli 18 jäsentä. Kevätkokouksessa hyväksyttiin hallituksen esittelemät toimintakertomus ja tilinpäätös vuodelta 2012, sekä kuultiin toiminnantarkastajien lausunto. Ammattiosasto päätti myöntää hallitukselle tili- ja vastuuvapauden vuoden 2012 toiminnasta. Esityslistan mukaisesti valittiin ammattiosastoa vaihtaneen hallituksen varajäsenen tilalle uusi varajäsen. Kannatettuja ehdotuksia tuli yksi, joten asia päätettiin ilman äänestystä.

Ammattiosaston sääntömääräinen syyskokous pidettiin 15.11.2013 Hostel River Sauna –tiloissa Porissa. Mukana oli 42 jäsentä. Kokouksessa käsiteltiin ajankohtaisten asioiden lisäksi toimintasuunnitelma ja taloussuunnitelma vuodelle 2014. Kokous käsitteli myös jäsenaloitetta myöntää taloudellista etua jonkin hiihto- ja laskettelukeskuksen käytöstä. Hallitukselle annettiin valtuudet neuvotella sopimuksesta.

**EDUNVALVONTA JA KOULUTUKSET**

Yksityissektorin ammattiosaston ja sen hallituksen mahdollisuudet osallistua jäsentensä edunvalvontaan ovat selvästi rajalliset. Ammattiosastolla ei ole oikeutta osallistua yksityissektorin työnantajien kanssa neuvotteluihin, mutta ammattiosasto voi tarvittaessa antaa lausuntoja tai suosituksia. Jäseniä on luonnollisesti myös informoitu suoraan yksittäistä jäsentä koskevissa edunvalvonnallisissa haasteissa. Näissä tilanteissa ammattiosasto on pyrkinyt selvittämään kulloisenkin ongelman työpaikan mahdollisen luottamushenkilön, alueasiamiehen, liiton oppaiden ja verkkosivujen informaation tai liiton asiantuntijoiden ja lakimiesten avulla. Vuonna 2013 aikana tuli kuudelta jäseneltä yhteydenotto edunvalvontaan liittyen. Kahdessa tapauksessa kyseessä oli ylityön ja lisätyön palkka-asioista, kolmessa oli kyse lomakertymistä ja lomien käytöstä, ja kerran työpaikkakiusaamisesta ja painostuksesta irtisanoutumiseen. Kaikissa tilanteissa jäsenille annettiin ensitilan ohjeita ja opastus olemaan yhteydessä aluetoimistoon ja/tai liiton edunvalvontayksikköön. Yhteydenottajista vain kahdella oli niin ikään käytettävissään työpaikan luottamushenkilön tuki, joista toisessa tapauksessa luottamushenkilön vaikutus asian ratkaisuun oli merkittävä.

Edunvalvontaa on pyritty toteuttamaan myös koulutuksin ja jäsenilloin. Ammattiosasto on osallistunut mm. seuraaviin koulutuksiin ja tapahtumiin:

8.-10.2. liiton koulutusristeily (7 osallistujaa)

13.4. hallitusjäsenten täydennyskoulutus

25.4. lähihoitajien koulutusilta

11.9. yksityisalojen jäsenilta (8)

10.9. ammattiosastojen puheenjohtajien tapaaminen (1)

18.9. tukitoimintakoulutus (1)

22.-23.11. yksityisalojen ammattiosastojen koulutuspäivät (7)

4.12.2012 jouluinen tilaisuus aluetoimistolla (2)

Lisäksi yhteistyössä aluetoimiston ja järjestöasiantuntijan kanssa on järjestetty erikseen osallistujilta hyvää palautetta saaneet jäsenillat,

17.5. ammattiosaston jäsenilta (19 osallistujaa), jossa kuultiin ajankohtaisten asioiden lisäksi ravitsemusterapeutin ohjeita työssäjaksamisen tukemiseksi järkevillä ruokavalinnoilla ja ruokailuaikojen suunnittelulla, sekä

2.10. jäsenilta Ruskatalojen henkilöstölle (20 osallistujaa), jossa käytiin läpi edunvalvonta-asioita erityisesti luottamushenkilöjärjestelmän näkökulmasta.

Jäsenille on lisäksi tarjottu mahdollisuutta anoa ammattiosastolta matkakorvausta, päivärahaa tai osallistumismaksujen korvausta osallistumisesta sellaisiin koulutuksiin, jotka ovat liiton tai sen jäsenjärjestöjen järjestämiä jossain muualla kuin ammattiosaston toimialueella. Jos koulutukseen osallistumiseksi ei ole ollut muuta työaikajärjestelyn mahdollisuutta kuin palkattoman vapaapäivän käyttö, on jäsenille myös tarjottu mahdollisuus anoa ansionmenetyskorvausta. Kukin tällainen koulutuksen kulukorvaus on ohjattu selvittämään hallitukselta etukäteen ja tekemään korvausanomus jälkikäteen. Hallituksen käsittelyyn tulleita koulutusilmoituksia ja korvausmahdollisuuden selvittelyjä on vuoden 2013 aikana tullut vain kaksi. Kummassakin koulutuksen kokonaiskustannus oli erittäin merkittävä, ja ammattiosaston myöntämän tuenkin jälkeen vielä jäsenelle kohtuuttoman kallis joten kummastakin anomuksesta jäsen omalla päätöksellään luopui.

**AMMATTIOSASTON MUU 2013 AJANKOHTAINEN TOIMINTA**

Keväällä ammattiosasto vastasi liiton järjestämään tavoitekyselyyn koskien tulevaa sopimuskautta. Kevätkokouksessa jäsenistöltä selvitettynä ensisijaisena tavoitteena ammattiosastojen työehtosopimusalueilla oli palkkatilanteen kohentaminen. Toissijaisena tavoitteena oli työehtosopimuksittain vaihdelleen joko lomatilanne tai henkilöstön lukumäärän kasvattaminen.

Liittokokous- ja valtuustovaalit järjestettiin keväällä, tulokset vahvistettiin 23.4. ja kesäkuussa nimitettiin uusi puheenjohtajisto sekä hallitus. Uudeksi puheenjohtajaksi valittiin porilainen Rauno Vesivalo. Ammattiosasto kannusti jäseniä äänestämiseen eri tilaisuuksissa sekä kolmesti sähköpostitse joko erikseen tai muun jäseninfon yhteydessä. Äänestysaktiivisuus jäi kuitenkin melko alhaiseksi.

**TIEDOTTAMINEN**

Ammattiosasto on tiedottanut vuonna 2013 toiminnastaan Tehy-lehdessä, puhelimitse, sähköisin jäsenkirjein, yhdysjäsenten ja luottamushenkilöiden kautta sekä ammattiosaston verkkosivujen välityksellä. Eniten jäseniltä on tullut yhteydenottoja sähköpostitse, ja saadun palautteen perusteella jäsenet eniten myös itse lukevat sähköpostitse tulleita viestejä. Palaute on ollut lähes yksinomaan positiivista, jäsenet ovat kokeneet tiedottamisen riittäväksi. Koko ajan rekisterissä on n. 50 jäsentä, joilla on vanhentuneet sähköpostiosoitteet. Näitä on vuoden aikana pyritty saamaan korjatuksi ja lopulta liiton jäsenrekisterin ylläpitäjien avustuksella poistettu kokonaan toimimattomat osoitteet. Näille sähköposti-osoitteettomille on lähetetty kirjallinen tiedote jakelupostitse sähköpostiosoitteen päivittämisestä.

Ammattiosaston vuosikokousten pöytäkirjoja ei ole alueasiamiehen ohjeesta tallennettu ao:n verkkosivuille. Tarvittava kokousten ja muun toiminnan informaatio on puolestaan jaettu jäsenille jäsenkirjeissä ja muulla tavalla.

**VIRKISTYSTOIMINTA**

Jäsenpalautteiden ja käyttöasteiden perusteella ammattiosasto on jatkanut liikuntapaikkojen käytön tukemista. Erityisesti yksin työskentelevät tai hyvin pienessä työyhteisössä työskentelevät jäsenet ovat kokeneet ammattiosaston myöntämän tuen tarpeelliseksi työssäjaksamisensa edistämisessä. Jäsenten toivomuksia on pyritty edelleen kuulemaan ja toteuttamaan mahdollisia liikuntakokeiluja tai lisäämään valikoimaa.

Ammattiosasto on kustantanut osan jäsentensä liikuntaharrastuksista seuraavissa paikoissa:  
  
**Kuntoklubi Piukat Paikat**<http://www.porinpiukatpaikat.com/> Itsenäisyydenkatu 39, Pori  
Klubilla jäsentemme käytössä olivat kuntosali ja kaikki ohjattu ryhmäliikunta.

**Ulvilan uimahalli Kaskelotti** <http://www.kaskelotti.fi/home.asp> Jäsenten käytössä oli uimahallin lisäksi samoissa tiloissa toimiva kuntosali.

**Porin Urheilutalo** <http://www.pori.fi/vapaa-aika/liikuntapaikat/porinurheilutalo.html> Jäsenten käytössä oli urheilutalon kuntosali sekä vapaassa käytössä olevat liikuntatilat kuten juoksurata.

**Avantouinti**:

Luvian Merihelmi <http://www.luvianmerihelmi.fi/>

Nakkilan Salomonkalliot  <http://www.salomonkallio.fi/home.php>

**Tanssikoulu Happy Dance** [www.happydance.fi](http://www.happydance.fi) (Porin mieslaulutalo, Vapaudenkatu 10): Jäsenten käytettävissä olivat kaikki yksittäiset tanssi-/liikuntatunnit ja ryhmät, ei kuitenkaan kokonaiset kurssit.

**Porin uimahallit ja maauimala**: Rannekkeeseen tehdystä 20 kerran latauksesta myönnettiin kertakorvaus yhden kerran jäsentä kohti keväällä ja yhden kerran jäsentä kohti syksyllä kuittia vastaan.

Liikuntapaikkojen kustannusten tukeminen perustui kertakäynneistä syntyneisiin kustannuksiin, ei sarjakorteista tai jäsenyyksistä syntyneisiin kustannuksiin. Liikuntapaikkoja on myös ohjeistettu tarkistamaan asiakkaan jäsenyys jäsenkorttia ja tarvittaessa henkilöllisyystodistusta näyttämällä.

**TALOUS**

Ammattiosaston talous on ollut 2013 hyvässä tasapainossa ja toiminta on kulkenut linjassa budjettisuunnitelman kanssa. Kirjanpidollisesti haasteellisimmat tehtävät kuten tilinpäätös ja ansionmenetyskorvausten maksaminen sekä yhteydenpito verottajaan on ulkoistettu Kirjanpitopalvelu Kallionpää Ky:lle. Hallitus on ollut hyvin tyytyväinen saamaansa palveluun ja suunnittelee jatkavansa Kirjanpitopalvelu Kallionpää Ky:n asiakkaana toistaiseksi.

Ammattiosaston taloudenhoitaja on huolehtinut ammattiosaston juoksevista kuluista ja laskujen maksuista, sekä tarkastanut ja todennut yhdessä puheenjohtajan kanssa liikuntamaksujen tuen käyttäjien jäsenyydet.

Ammattiosaston toiminnantarkastajina 2013 toimivat Jaana Elers ja Anne Haiko. Toiminnantarkastajia kiitettiin työstään elokuvalippu-paketeilla ja Tehyn toimija-kalentereilla.